**Ministru kabineta noteikumu projekta „Grozījumi Ministru kabineta 2013.gada 20.augusta noteikumos Nr.621 „Noteikumi par biodrošības pasākumu kopumu dzīvnieku turēšanas vietām””**

**sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | | Veterinārmedicīnas likuma 25.panta 19.punkts |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Ar Ministru kabineta 2014.gada 2.jūlija rīkojumu Nr.322 „Par ārkārtējās situācijas izsludināšanu” (turpmāk – rīkojums Nr.322) Latgalē noteiktā teritorijā tika izsludināta ārkārtējā situācija, jo mājas cūkām un mežacūkām 26.jūnijā tika konstatēti pirmie Āfrikas cūku mēra (turpmāk – ĀCM) uzliesmojuma gadījumi.  11. un 12.jūlijā ĀCM tika konstatēts vēl divās piemājas saimniecībās ar zemu biodrošības līmeni. Tāpēc 2014.gada 15.jūlijā Ministru kabinets pieņēma rīkojumu Nr.359 „Par pasākumiem Āfrikas cūku mēra izplatīšanās ierobežošanai” un Ministru kabineta noteikumus Nr.410 „Grozījumi Ministru kabineta 2013.gada 20.augusta noteikumos Nr.621 „Noteikumi par biodrošības pasākumu kopumu dzīvnieku turēšanas vietām””, nosakot stingrus nosacījumus cūku sugas dzīvnieku novietnēm, kas atrodas ārkārtējās situācijas teritorijā, un pasākumus, kas veicami, ja noteiktos nosacījumus cūku sugas dzīvnieku īpašnieki nevar īstenot.  17.jūlijā ĀCM laboratoriski apstiprināts vēl trīs mājas cūku novietnēs ārkārtējās situācijas zonā un 18.jūlijā ir apstiprināts Valkas novada Ērģemes pagastā.  Laikā no 17.jūlija līdz 6.augustam konstatēti vēl vairāk nekā 20 ĀCM uzliesmojuma gadījumi. Tā kā ĀCM Latvijā turpina izplatīties, Eiropas Komisija 2014.gada 31.jūlijā ir pieņēmusi Īstenošanas lēmumu 2014/513/ES, ar ko Īstenošanas lēmuma 2014/178/ES pielikumu groza attiecībā uz Lietuvas, Latvijas un Igaunijas apgabaliem, uz kuriem attiecas ierobežojumi saistībā ar Āfrikas cūku mēri.  **7.augustā saņemti laboratorisko izmeklējumu rezultāti, kas apstiprina ĀCM vīrusu divām no četrām atrastajām beigtajām meža cūkām Madonas novada Ļaudonas pagastā.**  Kopš 26.jūnija ĀCM vīruss apstiprināts 51 mežacūkai un 56 mājas cūkām 25 piemājas saimniecībās un 1 cūku fermā, jau iznīcinātas 459 mājas cūkas.  Tāpēc ir jāizdara grozījumi Ministru kabineta 2013.gada 20.augusta noteikumos Nr.621 „Noteikumi par biodrošības pasākumu kopumu dzīvnieku turēšanas vietām” (turpmāk – noteikumu projekts), papildinot tos ar jaunām teritorijām, kurās arī jāīsteno biodrošības noteikumi un, ja nepieciešams, jāizkauj cūku sugas dzīvnieki.  Ņemot vērā straujo ĀCM izplatību, kas var būtiski ietekmēt cūkkopības nozares pastāvēšanu Latvijā, nepieciešams noteikt, ka konkrētus biodrošības pasākumus jāsāk īstenot arī tajās cūku sugas dzīvnieku novietnēs, kas neatrodas ārkārtējās situācijas teritorijā.  Vienlaikus jāprecizē noteikumi Nr.621, nosakot, ka dzīvnieku īpašniekiem, kas cūkas nokaus radušos tirdzniecības traucējumu dēļ, kompensāciju saņemšanai ir jāiesniedz apliecinājums par minētajiem traucējumiem. Šī norma neattieksies uz novietnēm, kas atrodas normatīvajos aktos noteiktajā trešajā riska zonā, no kuras aizliegts izvest cūku sugas dzīvniekus un to produktus.  Lai nodrošinātu noteikumu Nr.621 izpildi un maksimāli ierobežotu ĀCM tālāku izplatību, nepieciešams noteikt, ka Pārtikas un veterinārais dienests organizē cūku sugu dzīvnieku piespiedu nokaušanu un iznīcināšanu novietnēs, kurās dzīvnieku īpašnieks noteiktajā termiņā nav īstenojis biodrošības pasākumus un nodrošinājis dzīvnieku nokaušanu. Minētajiem dzīvnieku īpašniekiem netiks izmaksāta kompensācija par nokautajiem dzīvniekiem.  Nepieciešams precizēt veicamos biodrošības pasākumus, lai novērstu nosacījumu interpretāciju. |
| 3. | Projekta izstrādē iesaistītās institūcijas | | Pārtikas un veterinārais dienests. |
| 4. | Cita informācija | | Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz dzīvnieku īpašniekiem vai turētājiem, kas audzē vai tur cūku sugas dzīvniekus, īpaši uz tiem, kuru novietnes atrodas ārkārtējās situācijas zonā. Pēc Lauksaimniecības datu centra datubāzes informācijas, 2014.gada jūlijā ārkārtējās situācijas zonā reģistrēti vairāk nekā 49 000 dzīvnieku, visā Latvijas teritorijā – vairāk nekā 600 000 dzīvnieku. | |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā noteikto normu īstenošana palīdzēs dzīvnieku īpašniekiem īstenot infekcijas slimību (ne tikai Āfrikas cūku mēra) profilaktiskos pasākumus dzīvnieku turēšanas vietās. Līdz ar to dzīvnieki efektīgāk tiks pasargāti no saslimšanas un slimību izplatīšanās. | |
| 3. | Administratīvo izmaksu monetārs novērtējums | Projekts šo jomu neskar. | |
| 4. | Cita informācija | Nav. | |

*Anotācijas III, IV, V un VI sadaļa – projekts šīs jomas neskar.*

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pārtikas un veterinārais dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Zemkopības ministrs J.Dūklavs

2014.08.08. 16:15

663

L. Gurecka

67027063, Linda.Gurecka@zm.gov.lv